钦定古今图书集成/明伦汇编/氏族典/第267卷 > 王旦
## 钦定古今图书集成/明伦汇编/氏族典/第267卷 > 王旦

按《宋史王旦传》：“旦字子明，大名莘人。幼沉默好学有
文。太平兴国五年进士及第，为大理评事，知平江县，
就改将作监丞。代还，命监潭州银场。何承矩典郡，荐
入为著作佐郎，预编《文苑英华、诗类》。迁殿中丞，通判
郑州，徙濠州。淳化初，王禹偁荐其才，召直史馆。二年，
拜右正言、知制诰。明年，同知贡举，判吏部流内铨，改”
礼部郎中、集贤殿修撰。至道元年，知理检院。二年，进兵部郎中。真宗即位，拜中书舍人，数月，为翰林学士。
咸平三年，拜给事中、同知枢密院事。逾年，以工部侍
郎参知政事。三年，拜工部尚书、同中书门下平章事、
集贤殿大学士、监修《两朝国史》。大中祥符初，为天书
仪仗使。从封泰山，为大礼使，进中书侍郎。四年，祀汾
阴，又为大礼使，迁右仆射、昭文馆大学士。五年，为玉
清奉圣像大礼使。景灵宫建，又为朝修使。七年，玉清
昭应宫成，拜司空。天禧初，进位太保，为兖州太极观
奉上宝册使，复加太尉。上疏恳求避位，以太尉领玉
清昭应宫使。薨，年六十一，赠魏国公，谥文正。子雍，国
子博士；冲，左赞善大夫。